**ΕΝΔΕΙΚΤΙΚΕΣ ΑΠΑΝΤΗΣΕΙΣ - ΕΝΟΤΗΤΑ 9**

**Πρώτες προσπάθειες των επαναστατημένων Ελλήνων για συγκρότηση κράτους**

1. Να αντιστοιχίσετε τα στοιχεία της στήλης Α με αυτά της στήλης Β.

 Α Β

α. Η Α΄ Εθνοσυνέλευση 1. ψήφισε το Πολιτικόν Σύνταγμα της Ελλάδος.

β. Η Β΄ Εθνοσυνέλευση 2. ψήφισε το σύνταγμα της Επιδαύρου.

γ. Η Γ΄ Εθνοσυνέλευση 3. ψήφισε το νόμο της Επιδαύρου.

1. Στις παρακάτω προτάσεις να σημειώσετε (Σ) στις σωστές ή (Λ) στις λανθασμένες. Οι λανθασμένες προτάσεις πρέπει να αιτιολογηθούν.

α. Η Α΄ Εθνοσυνέλευση ανέθεσε την προεδρία του Βουλευτικού στον Αλέξανδρο Μαυροκορδάτο. **Λ- Δημήτριο Υψηλάντη ή** Η Α΄ Εθνοσυνέλευση ανέθεσε την προεδρία του Βουλευτικού στον Αλέξανδρο Μαυροκορδάτο. **Λ- Εκτελεστικού**

β. Οι τοπικοί οργανισμοί καταργήθηκαν από τη Β΄ Εθνοσυνέλευση. **Λ- Α΄**

γ. Η αβασίλευτη δημοκρατία θεσπίστηκε ως πολίτευμα από την Α΄ Εθνοσυνέλευση. **Σ**

1. Να αναφέρετε τους παράγοντες (4) που προκάλεσαν τον εμφύλιο πόλεμο που ξέσπασε στη διάρκεια του Αγώνα.

Η απάντηση βρίσκεται στη σελίδα 34 του σχολικού βιβλίου: Η κλιμακούμενη πολιτική αναταραχή οδήγησε σε εμφύλια διαμάχη, το φθινόπωρο του 1823, αρχικά ως σφοδρή πολιτική σύγκρουση και λίγο αργότερα ως ανοιχτή ένοπλη αναμέτρηση. Όσον αφορά τους παράγοντες που προκάλεσαν τον εμφύλιο πόλεμο αυτοί ήταν οι ακόλουθοι:

**α)** Οι αντιθέσεις ανάμεσα στους Έλληνες που προεπαναστατικά διέθεταν εξουσία και τώρα επιδίωκαν να τη διατηρήσουν (πρόκριτοι, ιεράρχες, Φαναριώτες) και σ’ εκείνους που αναδείχτηκαν στα πεδία των μαχών και θεωρούσαν αυτονόητο δικαίωμά τους την πρωταγωνιστική συμμετοχή τους στα κοινά (οπλαρχηγοί, Φιλικοί), **β)** οι τοπικιστικές αντιθέσεις, **γ)** οι διαφωνίες για τη διαχείριση των χρημάτων του δανείου που είχε συναφθεί με την Αγγλία και **δ)** οι καθαρά προσωπικές αντιπαλότητες και φιλοδοξίες.

1. Να απαντήσετε στην άσκηση 1 στη σελίδα 34 του σχολικού βιβλίου.

Οι ιδέες του Διαφωτισμού περί ελευθερίας, ισότητας και σεβασμού της ανθρώπινης αξιοπρέπειας έτυχαν θερμής αποδοχής στην ελληνική επαναστατική πραγματικότητα. Οι Έλληνες διαφωτιστές και αγωνιστές τις αποδέχτηκαν και πολέμησαν γι’ αυτές. Από την αρχή του Αγώνα, μάλιστα, έσπευσαν να δώσουν στις ιδέες αυτές και το κύρος των συνταγματικών διατάξεων. Οι ιδέες και οι αξίες που κατοχυρώνουν θεσμικά τα ελληνικά συντάγματα είχαν υποστηριχτεί από το κίνημα του Διαφωτισμού και είχαν διατυπωθεί ήδη στα συντάγματα της γαλλικής επανάστασης.

Στο σύνταγμα της Επιδαύρου του 1822 θεμελιώνεται η ισότητα και η ισονομία όλων των Ελλήνων. Δεν υπάρχουν κριτήρια που διαχωρίζουν τους ανθρώπους σε ανώτερους και κατώτερους, όπως λ.χ. η κοινωνική τάξη ή η κατοχή κάποιου αξιώματος. Διασφαλίζονται, επίσης, συνταγματικά η ασφάλεια, η τιμή και η περιουσία των πολιτών. Είναι τα φυσικά δικαιώματα για τα οποία είχε μιλήσει ο Τζον Λοκ. Στη Διακήρυξη των Δικαιωμάτων του ανθρώπου και του πολίτη (ενότητα 3, πηγή 1) για την ισότητα και την ισονομία γίνεται αναφορά στα άρθρα: 1 και 6 ενώ για την προάσπιση ασφάλειας, τιμής και ιδιοκτησίας στα άρθρα: 2, 10,11 και 17.

Στο σύνταγμα της Τροιζήνας του 1827 αναγνωρίζεται η κυριαρχία του λαού και ότι κάθε εξουσία πηγάζει και ενυπάρχει στο έθνος και ασκείται υπέρ αυτού. Σύμφωνα με τη θεωρία κοινωνικού συμβολαίου του Λοκ ο λαός έχει το δικαίωμα να ασκήσει έλεγχο σε μια βίαιη εξουσία (ενότητα 1, πηγή 3α) ενώ σύμφωνα με τον Ρουσό οι φορείς της εκτελεστικής εξουσίας διορίζονται από τον λαό και τον υπηρετούν (ενότητα 1, πηγή 3β). Επίσης κάθε είδος κρατικής εξουσίας εξαρτάται από το δίκαιο των εθνών και το αστικό δίκαιο, όπως υποστήριζε ο Μοντεσκιέ (ενότητα 1, πηγή 4). Στη Διακήρυξη των Δικαιωμάτων του ανθρώπου και του πολίτη (ενότητα 3, πηγή 1) στο άρθρο 3 αναγνωρίζεται το έθνος ως αποκλειστική πηγή κάθε εξουσίας και στο άρθρο 4 ο νόμος ως έκφραση της γενικής βούλησης.

Στην ελληνική επικράτεια, τέλος, απαγορεύεται το καθεστώς της δουλείας, μία από τις επαναστατικές καινοτόμες ιδέες του Διαφωτισμού, εμπνευσμένη από τη θεωρία των φυσικών δικαιωμάτων του Λοκ αλλά και βασισμένη στην κατοχύρωση της ελευθερίας του ατόμου, όπως διατυπώνεται στη Διακήρυξη των δικαιωμάτων του ανθρώπου και του πολίτη (άρθρα 1, 2, 10 και 11).

1. Αφού μελετήσετε την ιστοσελίδα της [Βουλής των Ελλήνων](https://www.hellenicparliament.gr/Vouli-ton-Ellinon/To-Politevma/Syntagmatiki-Istoria/) να διαμορφώσετε ένα σχεδιάγραμμα συσχέτισης των πολιτικών κειμένων-συνταγμάτων με τις διαχρονικές αλλαγές του πολιτεύματος των Ελλήνων.



|  |  |
| --- | --- |
| **ΠΟΛΙΤΙΚΑ ΚΕΙΜΕΝΑ-ΣΥΝΤΑΓΜΑΤΑ** | **ΑΛΛΑΓΕΣ ΣΤΟ ΠΟΛΙΤΕΥΜΑ** |
| 1ο ελληνικό σύνταγμα-μοναδική εξαίρεση σε όλη την Ευρώπη: **ΠΡΟΣΩΡΙΝΟΝ ΠΟΛΙΤΕΥΜΑ ΤΗΣ ΕΛΛΑΔΟΣ –ΣΥΝΤΑΓΜΑ ΤΗΣ ΕΠΙΔΑΥΡΟΥ**(Α΄ Εθνοσυνέλευση της Επιδαύρου-1822) | **ΑΒΑΣΙΛΕΥΤΗ ΔΗΜΟΚΡΑΤΙΑ** |
| **ΝΟΜΟΣ ΤΗΣ ΕΠΙΔΑΥΡΟΥ** (Β΄ Εθνοσυνέλευση -1823: Απλή αναθεώρηση) |
| **ΠΟΛΙΤΙΚΟΝ ΣΥΝΤΑΓΜΑ ΤΗΣ ΕΛΛΑΔΟΣ – ΣΥΝΤΑΓΜΑ ΤΗΣ ΤΡΟΙΖΗΝΑΣ** (Γ΄ Εθνοσυνέλευση -1827) – το πιο δημοκρατικό σύνταγμα της εποχής του | «Κυβερνήτης της Ελλάδος» ο Ιωάννης Καποδίστριας  |
| 1828-1832 **ΑΝΑΣΤΟΛΗ ΛΕΙΤΟΥΡΓΙΑΣ ΣΥΝΤΑΓΜΑΤΟΣ & ΗΓΕΜΟΝΙΚΟ ΣΥΝΤΑΓΜΑ** | **ΠΟΛΙΤΕΥΜΑ ΣΥΓΚΕΝΤΡΩΤΙΚΟΥ ΤΥΠΟΥ ΜΕ ΑΥΞΗΜΕΝΕΣ ΕΞΟΥΣΙΕΣ ΣΤΟΝ ΚΥΒΕΡΝΗΤΗ** |
| **ΣΥΝΤΑΓΜΑ 1844** | **ΣΥΝΤΑΓΜΑΤΙΚΗ ΜΟΝΑΡΧΙΑ** |
| **ΣΥΝΤΑΓΜΑ 1864** | **ΒΑΣΙΛΕΥΟΜΕΝΗ ΔΗΜΟΚΡΑΤΙΑ** |
| **ΣΥΝΤΑΓΜΑ 1927** | **ΑΒΑΣΙΛΕΥΤΗ ΔΗΜΟΚΡΑΤΙΑ** |
| **ΣΥΝΤΑΓΜΑ 1952** | **ΒΑΣΙΛΕΥΟΜΕΝΗ ΔΗΜΟΚΡΑΤΙΑ** |
| **ΣΥΝΤΑΓΜΑ 1975-** ως σήμερα με αναθεωρήσεις - τελευταία το 2008 | **ΠΡΟΕΔΡΕΥΟΜΕΝΗ ΚΟΙΝΟΒΟΥΛΕΥΤΙΚΗ ΔΗΜΟΚΡΑΤΙΑ** |